Seun (7) sterf toe hek op hom valDie toneel waar die voorval gebeur het. Foto: ER24 ŉ Sewejarige seun is Vrydag dood toe ŉ groot hek buite ŉ winkel in Johannesburg op hom geval het. Werner Vermaak, kommunikasiebestuurder van ER24, het gesê paramedici is net na 14:00 na die toneel in die Johannesburgse sakesentrum ontbied. Omstanders het gesê hulle kon daarin slaag om die hek van die kind af te lig voordat paramedici opgedaag het. “Paramedici het bepaal die seun het ernstige kopbeserings opgedoen. Hy het geen tekens van lewe getoon nie en is op die toneel dood verklaar,” het Vermaak gesê. Volgens Vermaak het lede van die gemeenskap aggressief geraak teenoor die eienaar van die winkel nadat die seun dood verklaar is en moes polisiebeamptes hulle kalmeer. Die toneel is vir die polisieondersoek afgesper. Dit is nog nie duidelik wat veroorsaak het dat die hek op die kind geval het nie.